Wara xhur ta' stennija minħabba r-riżultat xejn mistenni fir-referendum li sar dwar jekk ir-Renju Unit għandux jibqa' jifforma parti mill-familja Ewropea, fl-aħħar wasal il-jum tant mistenni hekk kif, proprju għada, in-nominat Malti għall-Qorti Ewropea tal-Awdituri (QEA) Leo Brincat, se jkun qed jiffaċċja għadd ta' mistoqsijiet mill-Kumitat għall-Kontroll tal-Baġit tal-Parlament Ewropew bl-għan li din in-nomina tikseb ir-rakkomandazzjoni ta' dan l-istess kumitat. Wara li n-nomina oriġinali ta' Toni Abela ma kisbitx ir-rakkomandazzjoni ta' dan il-kumitat lura f'Marzu li għadda, il-Prim Ministru Joseph Muscat, f'reshuffle tal-Kabinett li kien għamel f'Mejju ta' din is-sena, din id-darba għażel li jinnomina lil Leo Brincat biex dan ikun in-nominat Malti tal-QEA. Dan, min-naħa tiegħu, aċċetta mill-ewwel din in-nomina u minnufih irriżenja mill-kariga li kellu fil-Kabinett, dik ta' Ministru għall-Iżvilupp Sostenibbli, l-Ambjent u t-Tibdil fil-Klima. Eventwalment, dan il-proċess għandu jwassal biex pajjiżna jkollu t-tielet membru fil-QEA, wara l-Avukat Louis Galea u l-Professur Josef Bonnici. Brincat strumentali fl-awtonomija tal-NAO Bħala Ministru f'żewġ amministrazzjonijiet differenti, Brincat ttratta l-aspetti tal-finanzi pubbliċi kemm matul il-mandat tiegħu bħala Ministru tal-Finanzi u l-Kummerċ, u aktar riċenti, bħala Ministru għall-Iżvilupp Sostenibbli, l-Ambjent u t-Tibdil fil-Klima. Fl-1997 Brincat kien strumentali fir-rwol tiegħu bħala Ministru tal-Finanzi permezz tal-preżentazzjoni fil-Parlament tal-liġi li tagħti awtonomija lill-Uffiċċju Nazzjonali tal-Awditjar (NAO). Din il-liġi għadha fis-seħħ sal-ġurnata tal-lum u tagħti s-setgħa lill-Awditur Ġenerali biex jawditja l-kontijiet d-dipartimenti u l-uffiċċji kollha tal-Gvern ta' Malta, u ta' tali awtoritajiet pubbliċi jew korpi oħra li jużaw fondi li jappartienu direttament jew indirettament lill-Gvern ta' Malta. L-NAO kompla jiżviluppa minn dak iż-żmien 'il hawn u kiseb ir-rispett tal-Parlament Malti. Bħala Membru tal-Parlament għal bosta snin, Brincat kien membru wkoll tal-Kumitat tal-Kontijiet Pubbliċi (PAC), kumitat prestiġjuż li kellu wkoll il-privileġġ li jippresiedi għal erba' snin u nofs tul leġiżlatura sħiħa. Matul il-mandati tiegħu fl-imsemmi kumitat, f'diversi okkażjonijiet kellu jinterroga bir-reqqa diversi ministri, uffiċjali għolja tas-servizz pubbliku kif ukoll konsulenti għall-ministeri ewlenin dwar diversi oqsma importanti fil-pajjiż. Il-moħħ wara l-ewwel Awtorità għall-Ambjent f'Malta Aktar riċenti, bħala Ministru għall-Iżvilupp Sostenibbli, l-Ambjent u t-Tibdil fil-Klima, Brincat ħadem biex titwaqqaf l-ewwel l-Awtorità għall-Ambjent u r-Riżorsi (ERA) li qatt kellna f'Malta. Dan seħħ minħabba l-fatt li d-Direttorat Ambjentali, li kien jagħmel parti mill-Awtorità Maltija tal-Ambjent u l-Ippjanar (MEPA), ma kellux l-istrutturi u l-forma finanzjarja tiegħu stess, kif ukoll setgħat regolatorji kompletament separati u distinti. Din l-awtorità, apparti milli sservi ta' gwardjan regolatorju komplut b'persuni kwalifikati ta' integrità għolja, inkluża rappreżentanza ta' persuni nominati minn eNGOs u tal-partit fl-Oppożizzjoni, hija mmirata biex tindirizza l-obbligi tal-UE, multilaterali u nazzjonali li għandha Malta. Taħt is-sorveljanza ta' Brincat, il-WasteServ irnexxielha tlesti għadd ta' proġetti nazzjonali u ffinanzjati mill-UE. Dawn il-proġetti, li kellhom jintemmu b'suċċess sal-aħħar tal-2015, jinkludu l-Impjant ta' Trattament Mekkaniku u Bijoloġiku tat-Tramuntana ta' Malta, Stazzjon tat-Trasferiment tal-Iskart għal Għawdex, kif ukoll il-kostruzzjoni ta' impjant Autoclave li nbena biex jikkumplimenta l-inċineratur eżistenti li jintuża għall-iskart tal-biċċerija u skart mediku. Minbarra t-tlestija b'suċċess ta' dawn il-proġetti, il-kumpanija applikat proċeduri interni aktar stretti u għaddiet ukoll minn eżerċizzju enormi ta' identità viżiva ġdida, li serva sabiex tiġi rieżaminata l-filosofija bażika tagħha għal waħda li tippromovi l-kunċett li "jinħolqu r-riżorsi mill-iskart". Din il-bidla kienet waħda kritika għall-kumpanija biex tkun tista' tilħaq ir-rwol ċentrali tagħha fis-soċjetà. Intant, is-seduta ta' għada tibda fit-3.00pm u se tkun ukoll imxandra dirett fuq is-sit tal-Kumitat għall-Kontroll tal-Baġit tal-Parlament Ewropew. X'inhi l-QEA? Rwol – Taċċerta li l-fondi tal-UE jinġabru u jintużaw kif għandu jkun, u tgħin biex ittejjeb l-immaniġġjar finanzjarju tal-UE President – Vìtor Manuel da Silva Caldeira Membri – Wieħed minn kull pajjiż tal-UE Stabbilita – 1977 Post – Il-Lussemburgu X'tagħmel il-QEA? • Tawditja d-dħul u n-nefqa tal-UE, biex tara li l-fondi tal-UE jinġabru u jintefqu kif suppost, jiksbu valur għall-flus u jkunu ġustifikati. • Tikkontrolla kwalunkwe persuna jew organizzazzjoni li tittratta mal-fondi tal-UE – inklużi verifiki għal għarrieda fl-istituzzjonijiet tal-UE (speċjalment fil-Kummissjoni), fil-pajjiż tal-UE u fil-pajjiżi li jirċievu l-għajnuna mill-UE. • Tikteb is-sejbiet u r-rakkomandazzjonijiet f'rapporti ta' awditjar għall-Kummissjoni Ewropea u l-gvernijiet nazzjonali. • Tirrapporta suspetti ta' frodi, korruzzjoni jew attività illegali oħra lill-Uffiċċju Ewropew Kontra l-Frodi (OLAF) • Tipproduċi rapport annwali għall-Parlament Ewropew u l-Kunsill tal-UE, li l-Parlament jeżamina qabel ma jiddeċiedi jekk japprovax il-mod kif il-Kummissjoni tittratta l-baġit tal-UE. • Tagħti l-opinjoni esperta tagħha lil dawk li jfasslu l-politika tal-UE dwar kif il-finanzi tal-UE jistgħu jiġu mmaniġġjati aħjar u jkunu iktar responsabbli lejn iċ-ċittadini. • Tippubblika wkoll opinjonijiet dwar leġiżlazzjoni preparatorja li tħalli impatt fuq l-immaniġġjar finanzjarju tal-UE, kif ukoll dokumenti ta' pożizzjoni, eżamijiet u pubblikazzjonijiet ad hoc dwar kwistjonijiet ta' finanzi pubbliċi tal-UE. • Biex tkun effettiva, il-Qorti għandha tkun indipendenti mill-istituzzjonijiet u l-korpi li tawditja.